ΣΥΣΤΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1998 σχετικά με συντονισμένο πρόγραμμα για τον επίσημο έλεγχο των τροφίμων για το 1999 [κοινοποιηθείσα υπό τον αριθμό Ε(1998) 4501] (1999/26/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/397/ΕΟΚ του Συμβουλίου, της 14ης Ιουνίου 1989, σχετικά με τον επίσημο έλεγχο των τροφίμων (1), και ιδίως το άρθρο 14 παράγραφος 3,

Ύστερα από διαβούλευση με τη μόνιμη επιτροπή τροφίμων,

Εκτιμώντας:

ότι για την εύρυθμη λειτουργία της εσωτερικής αγοράς είναι απαραίτητο να προβλεφθούν συντονισμένα σε κοινοτικό επίπεδο προγράμματα επιθεώρησης των τροφίμων 7

ότι αυτά τα προγράμματα πρέπει να εστιάζονται στην τήρηση της κοινοτικής νομοθεσίας, στην προστασία της δημόσιας υγείας, στην προάσπιση των συμφερόντων των καταναλωτών και των χρηστών συναλλακτικών ηθών 7

ότι η ταυτόχρονη εφαρμογή εθνικών και συντονισμένων προγραμμάτων επιτρέπει τη συγκέντρωση πληροφοριών και την απόκτηση πείρας για να χρησιμεύσουν ως βάση των μελλοντικών δραστηριοτήτων ελέγχου,

ΣΥΝΙΣΤΑ:

Κατά τη διάρκεια του 1999, τα κράτη μέλη να συγκεντρώνουν δείγματα ή/και να πραγματοποιούν ελέγχους με εργαστηριακές αναλύσεις, εφόσον χρειάζονται, για την ανίχνευση:

α) ωχρατοξινών Α στον καφέ 7

β) πρόσθετων ουσιών στα τρόφιμα.

1. Παρόλο που δεν καθορίζεται η έκταση της δειγματοληψίας, τα κράτη μέλη πρέπει να εξασφαλίζουν ότι ο αριθμός των λαμβανομένων δειγμάτων επαρκεί για τη διαμόρφωση εικόνας της κατάστασης που επικρατεί σε κάθε κράτος μέλος σχετικά με το εκάστοτε αντικείμενο ελέγχου. Όσον αφορά τις μεθόδους ανάλυσης, θα διαβιβαστούν υποδείξεις.

2. Συνιστάται στα κράτη μέλη να υποβάλουν τα ζητούμενα στοιχεία χρησιμοποιώντας τη διάταξη των δελτίων καταγραφής που παρατίθενται στο παράρτημα, ώστε να διευκολύνουν τη συγκρισιμότητα των αποτελεσμάτων.

3. Ωχρατοξίνη στον καφέ

Σκοπός αυτού του στοιχείου του προγράμματος είναι να μελετηθούν οι ενέργειες επιβολής του νόμου εκ μέρους των κρατών μελών σε περίπτωση που ανιχνεύονται μη αποδεκτές τιμές τοξικής ουσίας για την οποία δεν υπάρχει συγκεκριμένο ανώτατο όριο. Ωστόσο, σύμφωνα με την κοινοτική και την εθνική νομοθεσία, τα τρόφιμα που προορίζονται για κατανάλωση από τον άνθρωπο πρέπει να είναι ασφαλή. Συγκεκριμένα, το άρθρο 2 του κανονισμού (ΕΟΚ) αριθ. 315/93 του Συμβουλίου (2) απαγορεύει τη διάθεση στην αγορά τροφίμων που περιέχουν ξένες προσμείξεις σε ποσότητα μη αποδεκτή από πλευράς δημόσιας υγείας, και ιδίως από τοξικολογικής πλευράς.

Η ωχρατοξίνη Α θεωρείται ουσία με πιθανή νεφροτοξική δράση, καρκινογόνος και με γονιδοτοξικές ιδιότητες. Δεν έχει οριστεί ούτε σε κοινοτικό ούτε σε εθνικό επίπεδο συγκεκριμένο ανώτατο όριο για την ωχρατοξίνη Α στον καφέ.

Τα διαθέσιμα επιστημονικά στοιχεία δεν καταδεικνύουν με σαφήνεια τα αποτελέσματα διαφορετικών διαδικασιών, όπως της φρύξης, για τη μείωση της περιεκτικότητας σε ωχρατοξίνη. Επιπλέον, ο μη καβουρντισμένος καφές πωλείται σε περιορισμένη έκταση άμεσα στον καταναλωτή. Επομένως, πρέπει να ελεγχθούν όλα τα είδη καφέ (καβουρντισμένος ή μη, σε κόκκους, στιγμιαίος, κ.λπ.) για τυχόν μόλυνση από ωχρατοξίνη Α.

Η δειγματοληψία πρέπει να εκτελείται σύμφωνα με τις διατάξεις για τον επίσημο έλεγχο των αφλατοξινών στα αράπικα φυστίκια και στα παράγωγα προϊόντα που προβλέπεται στην οδηγία 98/63/ΕΚ της Επιτροπής (3).

4. Πρόσθετα τροφίμων

Διάφορες οδηγίες ρυθμίζουν τη χρήση πρόσθετων στα τρόφιμα [οδηγία 94/35/ΕΚ του Ευρωπαϊκού Κοινοβουλίου και του Συμβουλίου (4), όπως τροποποιήθηκε από την οδηγία 96/83/ΕΚ (5), σχετικά με τη χρησιμοποίηση γλυκαντικών, η οδηγία 94/36/ΕΚ του Ευρωπαϊκού Κοινοβουλίου και του Συμβουλίου (6), σχετικά με τις χρωστικές, και η οδηγία 95/2/ΕΚ του Ευρωπαϊκού Κοινοβουλίου και του Συμβουλίου (7), όπως τροποποιήθηκε τελευταία από την οδηγία 98/72/ΕΚ (8), για τα πρόσθετα τροφίμων πλην των χρωστικών και των γλυκαντικών].

Στόχος του στοιχείου αυτού του προγράμματος είναι να αξιολογηθεί η συμμόρφωση των κρατών μελών προς τις προαναφερθείσες οδηγίες μετά την πρόσφατη εναρμόνιση των συνθηκών χρησιμοποίησης των εν λόγω ουσιών, καθώς και να μελετηθούν τα μέτρα επιβολής του νόμου που έλαβαν τα κράτη μέλη σε περίπτωση μη συμμόρφωσης προς τη νομοθεσία.

Ο έλεγχος πρέπει να περιλαμβάνει επιθεωρήσεις των εγκαταστάσεων επεξεργασίας τροφίμων (έλεγχος της συνταγής) και αναλύσεις δειγμάτων που λαμβάνονται από την αγορά ή από εγκαταστάσεις επεξεργασίας τροφίμων.

Τα αποτελέσματα των επιθεωρήσεων και των αναλύσεων πρέπει να καταγράφονται στα δελτία που περιλαμβάνονται στο παράρτημα. Αυτά τα δελτία καταγραφής έχουν τη μορφή των εντύπων για την αποστολή στατιστικών στοιχείων για τα ετήσια προγράμματα επιθεώρησης των κρατών μελών.

Η έρευνα πρέπει για πρακτικούς λόγους, να εστιάζεται σε περιορισμένο αριθμό πρόσθετων ουσιών. Τα κράτη μέλη πρέπει να επιλέγουν τα πρόσθετα για τα οποία οι εκτιμήσεις για την έκθεση στις ουσίες, τις οποίες πραγματοποιούν τα κράτη μέλη στο πλαίσιο της επιστημονικής συνεργασίας, υποδηλώνουν ότι υπάρχουν κίνδυνοι υπέρβασης της αποδεκτής ημερήσιας πρόσληψης.

Ο κατάλογος που περιλαμβάνεται στο παράρτημα πρέπει να χρησιμοποιείται ως οδηγός για την επιλογή των προτεραιοτήτων της παρούσας μελέτης. Ωστόσο, άλλα πρόσθετα μπορεί να έχουν ιδιαίτερη σημασία για ορισμένα κράτη μέλη και μπορούν να προστεθούν στην έκθεση.

Οι κατηγορίες προϊόντων που περιλαμβάνονται στο παράρτημα πρέπει να αποτελέσουν κριτήριο για την επιλογή των κατηγοριών των προϊόντων στις οποίες θα διερευνηθεί η ύπαρξη προσθέτων, καθόσον αποτελούν τους κύριους παράγοντες της πρόσληψης των εξεταζόμενων προσθέτων. Ωστόσο, δεν αποκλείονται άλλα προϊόντα.

Βρυξέλλες, 22 Δεκεμβρίου 1998.

Για την Επιτροπή

Martin BANGEMANN

Μέλος της Επιτροπής

(1) ΕΕ L 186 της 30. 6. 1989, σ. 23.

(2) ΕΕ L 37 της 13. 2. 1993, σ. 1.

(3) ΕΕ L 201 της 17. 7. 1998, σ. 93.

(4) ΕΕ L 237 της 10. 9. 1994, σ. 3.

(5) ΕΕ L 48 της 19. 2. 1997, σ. 16.

(6) ΕΕ L 237 της 10. 9. 1994, σ. 13.

(7) ΕΕ L 61 της 18. 3. 1995, σ. 1.

(8) ΕΕ L 295 της 4. 11. 1998, σ. 18.

ΠΑΡΑΡΤΗΜΑ

1. ΩΧΡΑΤΟΞΙΝΗ ΣΤΟΝ ΚΑΦΕ

Πίνακας 1.1 - Είδος προϊόντος: κόκκοι μη καβουρντισμένου καφέ (green coffe)

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>

Πίνακας 1.2 - Είδος προϊόντος: καβουρντισμένος καφές (σε κόκκους με ή χωρίς καφεΐνη)

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>

Πίνακας 1.3 - Είδος προϊόντος: στιγμιαίος καφές (με ή χωρίς καφεΐνη)

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>

2. ΠΡΟΣΘΕΤΑ ΤΡΟΦΙΜΩΝ

Πίνακας 2.1 - Επιθεωρήσεις σε εγκαταστάσεις για τη χρήση πρόσθετων τροφίμων

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>

Πίνακας 2.2 - Δείγματα και αναλύσεις για την ανίχνευση προσθέτων τροφίμων

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>